Die Ons Vader-gebed: En vergeef ons ons oortredings (1) - www.bybelkennis.co.za
In Jesus se tyd was daar drie kategorieë sondaars:
Jode wat kon reken op God se genade en vergifnis;
Heidene – hulle kon wel na Israel se God kom, maar hulle hoop om gehoor en vergewe te word, was maar min; en
Jode wat soos heidene was – tollenaars, prostitute, ens – was verlore en kon nie op God se genade aanspraak maak nie.
Maar dit is juis diegene in die laaste twee kategorieë wat nou hierdie blye nuus van vergifnis gehoor het. Ons sien dit in Jesus se gelykenisse oor genade – die verlore seun/skaap/muntstuk, die Fariseër en die tollenaar en ander. Dit was beslis nie die norm onder die Jode destyds nie. Geen wonder Jesus word vir 'n vraat en 'n wynsuiper uitgekryt nie (Matteus 11:19). Kyk net wat doen Hy:
Hy roep 'n tollenaar, Matteus, om 'n dissipel van Hom te wees (Matteus (9:9);
Hy belowe die koninkryk van God aan heidene (Matteus 8:11 – 12);
Hy genees 'n melaatse man en maak hom weer deel van die samelewing (Matteus 8:4).
Jesus bring 'n nuwe idee na vore: God is primêr die God van sondaars; die Messias bevry ons van ons skuld en die las van ons gewetes. Diegene wat die Ons Vader-gebed bid besef dat hulle nie self hulle skuld kan betaal nie – hulle draai na God en vertel Hom van hulle probleem. Wat opvallend is, is dat daar baie mense is wat nie eers besef dat hulle skuldig was nie – dink maar net aan die Fariseërs en skrifgeleerdes. Hulle het geglo hulle is regverdig en daarom het hulle nie vergifnis nodig nie. Geen wonder dat die meerderheid van Jesus se gelykenisse oor vergifnis en genade nie aan tollenaars en prostitute gerig is nie, maar aan diegene wat oortuig was dat hulle geestelik gesond was – diegene wat geglo het dat hulle nie 'n dokter nodig gehad het nie (Markus 2:17).
Maar wat vra ons dat God moet vergewe? Die 1933 Bybel verwys na skulde; die 1983 Bybel na oortredinge. Die oorspronklike woord beteken eintlik skuld van geld, maar dit ontwikkel mettertyd 'n sekondêre betekenis: dit verwys na die persoon in sy totaliteit. Almal van ons skiet tekort – ons kan nie eers probeer om vir God terug te gee wat Hy vir ons gegee het nie. soos die ryk jongman glo sommige van ons dat wat God vir ons gegee het aan ons behoort. Vergeef ons ons oortredings impliseer basies dat ons verhouding met God herstel word.